
Talpas és talpatlan betűtípusok olvasásvizsgálata nyomtatott és elektronikus formában

Dolgozatom egy kutatásra épülő tanulmány, abból a feltevésből, hipotézisből indul ki, miszerint a talp nélküli betűtípusokat elektronikus formában (például webes megjelenítés esetén, vagy monitoron), míg a talpasokat nyomtatott formában (például újságok, könyvek szövegei esetében) ajánlott vagy szokás alkalmazni a könnyebb olvashatóság érdekében.
Ezen feltevés okai a következők: a talpak segítenek a papíron történő olvasás esetén, összefüggő vonalként vezetik a szemet, a talp nélküli betűk esetében pedig a betűk közti távolság nagyobb ez által monitoron könnyebb olvasni. Azt persze hozzá kell tenni, hogy amikor ezek a megállapítások születtek, még nem volt HD felbontás vagy LCD monitor, akkoriban CRT monitorokat használtak, melyek frissítési gyakorisága és felbontása nagyon alacsony volt, emiatt nehezebb volt róluk olvasni és egyáltalán a részletgazdagabb, díszesebb talpas betűtípusokat jól olvashatóan előállítani, megjeleníteni. A fenti megállapítást, hipotézist szeretném a mai környezetben, a mai technikával, a mai korosztályon vizsgálni, hiszen ma már mind a technológiák terén, mind pedig az olvasási szokások terén nagy a változás a korábbi viszonyokhoz képest: a monitorok és elektronikus eszközök felbontása ma már nagyon magas, az egyes korosztályok pedig beleszületnek az internet világába, a könyvek és szövegek papíron történő olvasása esetükben háttérbe szorult. A dolgozat pontos címe: Talpas és talpatlan betűtípusok olvasásvizsgálata nyomtatott és elektronikus formában. Mit foglal magába a cím? Az előzőekben említett tézis vizsgálatát, előkutatások és olvashatóság kutatások lebonyolításának leírását, azok eredményeinek értékelését, kutatási környezet biztosítását és statisztikai kiértékelést.
Röviden összegezve, dolgozatom egy olyan alapfeltevést vizsgál, melyet néhány évtizeddel ezelőtt állapítottak meg és máig a köztudatban él. Az utóbbi évtizedekben bekövetkezett technikai fejlődés, kérdésessé tette ezt a megállapítást. Kutatjuk a régi kérdésekre a válaszokat a jelenlegi technológiai környezetben és a jelenlegi 22-25 éves korosztályt vizsgálva, melynek eredménye alátámasztja vagy megcáfolja majd, az eredeti felvetéseket. 



